วายุภักษ์โกยกำไร6.7พันล.
&#8220;วายุภักษ์&#8221; ไตรมาสแรกกำไร 6,790 ล้านบาท &#8220;กรุงไทย ซีเล็คทีฟ อิควิตี้&#8221; ผลตอบแทนสูงสุด 4 เดือนแรก
9 พ.ค. 2556

“วายุภักษ์” ไตรมาสแรกกำไร 6,790 ล้านบาท “กรุงไทย ซีเล็คทีฟ อิควิตี้” ผลตอบแทนสูงสุด 4 เดือนแรก
กองทุนรวมวายุภักษ์ หนึ่ง ประเภท ก. (VAYU1) แจ้งตลาดหลักทรัพย์ว่า กองทุนมีกำไรสุทธิงวดไตรมาสแรก ปี 2556 จำนวน 6,790.43 ล้านบาท กำไรต่อหน่วย 0.68 บาท ลดลง 11% จากช่วงเดียวกันของปีก่อนมีกำไรสุทธิ 7,650.11 ล้านบาท กำไรต่อหน่วย 0.77 บาท
กองทุนมีรายได้รวม 4,193.88 ล้านบาท เพิ่มขึ้นจากงวดปีก่อนมีรายได้รวม 3,467.89 ล้านบาท แบ่งเป็นรายได้เงินปันผล 3,773.80 ล้านบาท เพิ่มขึ้นจากงวดปีก่อนมีจำนวน 3,203.81 ล้านบาท รายได้ดอกเบี้ย 420.08 ล้านบาท เพิ่มขึ้นจากงวดปีก่อนมีจำนวน 264.08 ล้านบาท
ขณะที่ค่าใช้จ่ายมีจำนวน 32.89 ล้านบาท เพิ่มขึ้นจากงวดปีก่อนมีจำนวน 31.08 ล้านบาท
อย่างไรก็ตาม สาเหตุที่ทำให้กำไรลดลง เนื่องจากกองทุนมีรายการกำไรที่เกิดขึ้นจากเงินลงทุนลดเหลือ 637.18 ล้านบาท จากงวดปีก่อนมีอยู่จำนวน 1,710.55 ล้านบาท และมีรายการกำไรสุทธิที่ยังไม่เกิดขึ้นจากเงินลงทุนลดลงเหลือ 2,626.67 ล้านบาท จาก 43,213.44 ล้านบาทในงวดปีก่อน รวมทั้งมีภาระผูกพันตามสัญญาให้สิทธิซื้อกองทรัพย์สินเริ่มแรกติดลบ 634.42 ล้านบาท จากงวดปีก่อน 40,710.69 ล้านบาท
ด้านผลการดำเนินงานของกองทุนที่มีนโยบายลงทุนในหุ้นไทยในช่วง 4 เดือนแรก ปี 2556 สิ้นสุดวันที่ 30 เม.ย. 2556 ข้อมูลจากบริษัท มอร์นิ่งสตาร์ รีเสิร์ช (ประเทศไทย) พบว่า กองทุน 5 อันดับแรกที่ให้ผลตอบแทนสูงสุด ได้แก่ กองทุนเปิดกรุงไทย ซีเล็คทีฟ อิควิตี้ ให้ผลตอบแทนอันดับหนึ่งในอัตรา 32.50% ในขณะที่ดัชนีตลาดหลักทรัพย์ในช่วงเวลาเดียวกันให้ผลตอบแทน 16.65%
รองลงมากองทุนเปิดไอเอ็นจี Thai Good Corporate Governanve LTF ผลตอบแทน 30.27% กองทุนเปิดสินภิญโญ ผลตอบแทน 26.17% กองทุนเปิดสินภิญโญ 7 ผลตอบแทน 29.94% กองทุนเปิดไอเอ็นจี อิควิตี้ ดิวิเดนด์ 29.45%
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง กล่าวว่า ผลการดำเนินงานของกองทุนหุ้นของ บลจ.บัวหลวง ตั้งแต่ต้นปีถึงวันที่ 3 พ.ค.ที่ผ่านมา มีกองทุนที่ให้ผลตอบแทนสูงกว่าดัชนีตลาดหลักทรัพย์มากกว่า 10% มีจำนวน 3 กองทุน ได้แก่ กองทุนเปิดบัวหลวงธนคม ผลตอบแทน 24.56% กองทุนเปิดบัวหลวงโครงสร้างพื้นฐาน 23.52% และกองทุนเปิดบัวหลวงบี แอคทีฟ 21.48% มากกว่า 10% ขณะที่ดัชนีตลาดเพิ่มขึ้น 13.44%